**Eldrick Tont Woods**|  |
| **Pravardė (-ės)** | *Tiger* |
| **Šalis** |  JAV |
| **Gyvenamoji vieta** | Jungtinės Amerikos Valstijos Jupiterio salos, Florida, JAV |
| **Gimimo data** | 1975 m. gruodžio 30 d. (48 metai) |
| **Gimimo vieta** | Kalifornija, JAV |
| **Ūgis** | 185 cm |
| **Svoris** | 84 kg |
| **Profesionaliame sporte nuo** | 1996 |
| **Žaidžia** | PGA Tour (nuo 1996 m.) |
| **Profesionalios pergalės** | 109 |
| **Oficialus tinklalapis** | tigerwoods.com |
| **Didžiųjų turnyrų pergalės** |
| PGA Tour | 82 |
| European Tour | 41 |
| Japan Golf Tour | 3 |
| Asian Tour | 2 |
| PGA Tour of Australasia | 3 |
| Kiti turnyrai | 17 |
| Šablonas paskutinį kartą taisytas: 2020 m. rugsėjo 24 d.. |

**Eldrick Tont „Tiger" Woods (Taigeris Vūdsas)** (g. 1975 m. gruodžio 30 d.) – profesionalus golfo žaidėjas iš JAV. Jis yra vienas sėkmingiausių visų laikų golfo žaidėjų pasaulyje. Kelerius metus iš eilės jis buvo geriausiai apmokamas sportininkas visame pasaulyje. 2014 m. „Forbes" geriausiai apmokamų sportininkų sąraše T. Vūdsas buvo 6-as (61,2 milijono dolerių), o pagal iš reklamos gautas pajamas – pirmas pasaulyje (55 milijonai dolerių).

Biografija
----------

Po labai sėkmingos karjeros pradžios, žaidžiant dvejus metus koledže, į profesionalų lygą T. Vūdsas atėjo 1996 m. būdamas 20 metų. Jau 1997 m. balandį sportininkas laimėjo savo pirmąjį Masters turnyrą. Jame jis varžovą aplenkė 12 kamuoliukų ir laimėjo 486 000 $ prizą. Tų pačių metų birželį pasaulio reitinge T. Vūdsas pasiekė viršūnę. Joje jis išbuvo nuo 1999 iki 2004 ir nuo 2005 iki 2010 m.

Nuo 2009 m. pabaigos iki 2010 m. balandžio žaidėjas atsitraukė nuo golfo dėl šeimyninių reikalų po to, kai buvo apkaltintas neištikimybe savo žmonai. Tais pačiais metais jie išsiskyrė. 2011 m. lapkritį žaidėjo forma pasiekė blogiausią 58 reitingą pasaulyje. 2011 m. pabaigoje jis nutraukė 107 savaičių be pergalių seriją ir nugalėjo „Hero World Challenge" turnyre. Nugalėjęs dar viename turnyre 2013 m. kovo 25 d. T. Vūdsas vėl tapo numeris vienas pasaulyje. Šioje vietoje jis išsilaikė iki 2014 m. gegužės. 2014 m. balandį sportininkui buvo atlikta nugaros operacija, o po jos T. Vūdso forma prastėjo. 2015 m. kovo 29 d. sportininkas pirmą kartą per savo karjerą buvo už pirmojo 100 pasaulyje – 104.

2016 m. gegužę žaidėjo reitingas pirmą kartą karjeroje nusileido žemiau 500 ribos. 2017 m. pabaigoje T. Vūdso reitingas buvo 1199 pasaulyje. Po šio taško žaidėjas pradėjo sėkmingai dalyvauti turnyruose ir 2018 m. rugpjūtį pakilo į 26 vietą pasaulyje. Šį mėnesį 2018 m. PGA čempionate T. Vūdsas užėmė antrąją vietą – tai buvo geriausias jo rezultatas PGA turnyruose nuo 2009 m.

2019 m. balandį amerikietis laimėjo Masters turnyrą. Tai buvo pirmoji pergalė didžiuosiuose turnyruose nuo 2008 m. ir 15-tas jo karjeroje laimėtas didysis turnyras. T. Vūdsui tuo metu buvo 43 metai ir jis tapo antru pagal vyriausią amžių, laimėjusiu Masters turnyrą, po Jack Nicklaus pergalės 1986, kai jam buvo 46.

2019 m. spalio 27 d. amerikietis laimėjo PGA turnyrą „ZOZO" Japonijoje ir pelnė 82-ą pergalę PGA turuose. Pagal šį rodiklį jis yra pirmoje vietoje kartu su kitu JAV žaidėju Sam Snead.

2021 m. vasario 23 d. žaidėjas patyrė avariją ir susižeidė abi savo kojas. Vėliau ligoninėje jam buvo atlikta operacija. 2021 m. lapkritį T. Vūdsas prasitarė, kad profesionalaus žaidėjo karjera jam baigta, tačiau jis tikisi sužaisti kelis turnyrus per metus. Pirmą kartą po šios avarijos amerikietis į profesionalaus golfo turnyrą sugrįžo 2022 m. balandžio 7 d. startavęs „Masters" čempionate.

2022 m. T. Vūdso turto vertė perkopė 1 milijardą JAV dolerių ir jis tapo pirmuoju golfo žaidėju šiame sąraše.

2024 m. sausio 8 d. T. Vūdsas paskelbė nutraukiantis sutartį su „Nike" kompanija. Šis bendradarbiavimas truko net 27 metus.

Pasiekimai
----------

Per savo karjerą T. Vūdsas pasiekė daugumą golfo rekordų. Jis išbuvo numeris vienas pasaulyje daugiausiai savaičių iš eilės ir daugiausiai savaičių iš viso. PGA metų žaidėjo apdovanojimą jis gavo 11 kartų. 10 skirtingų sezonų sportininkas užėmė pirmą vietą tarp daugiausiai uždirbusių golfo žaidėjų. Per savo karjerą jis laimėjo 14 pagrindinių golfo turnyrų. Pagal šį rodiklį T. Woods nusileidžia tik Jack Nicklaus, laimėjusiam 18. Sportininkas tapo jauniausiu golfo žaidėju, pelniusiu „Grand Slam" pasiekimą (laimėjusiu visus pagrindinius turnyrus viename sezone).

Šaltiniai
---------

1. ↑  Tiger Woods moves to 50th in rankings
2. ↑  Tiger Woods decides to play in the Masters
3. ↑  Tiger Woods falls out of world top 500
4. ↑  With game on point, Tiger Woods is in perfect place to win again at Firestone
5. ↑  US PGA Championship: Brooks Koepka holds off Tiger Woods to win at Bellerive
6. ↑  Tiger Woods, in a Stirring Return to the Top, Captures the Masters at 43
7. ↑  Tiger Woods claims 82nd PGA TOUR win at ZOZO CHAMPIONSHIP 2019
8. ↑  Macaya, Melissa (2021-02-23). „Tiger Woods injured in car crash". *CNN*. Nuoroda tikrinta 2021-07-30.
9. ↑  Rapaport, Dan (November 29, 2021). „Exclusive: Tiger Woods discusses golf future in first in-depth interview since car accident". *Golf Digest*. Nuoroda tikrinta November 30, 2021.
10. ↑  Leonard, Tod (2022-06-10). „Tiger Woods reaches another mind-blowing milestone: $1 billion in net worth, according to Forbes". *Golf Digest*. Nuoroda tikrinta 2022-07-13.
11. ↑  Tiger Woods Splits With Nike After 27 Years

Nuorodos
--------

* Oficiali svetainė Archyvuota kopija 2015-04-21 iš Wayback Machine projekto.